বাতিল ইমপিচমেন্ট, কুর্সি ফিরে পেলেন দক্ষিণ কোরিয়ার ডাক সু

ওয়েব ডেস্ক: দক্ষিণ কোরিয়ার (South Korea) রাষ্ট্রনেতা থাকছেন হান ডাক-সু (Han Duck-soo)। সপ্তাহের প্রথম কর্মদিবসেই এল বড় আপডেট। কারণ সোমবার দেশটির সাংবিধানিক আদালত প্রধানমন্ত্রী হান ডাক-সুর বিরুদ্ধে আনা ইমপিচমেন্টের সিদ্ধান্ত বাতিল (Impeachment Cancelled) করেছে। এদিন আদালতের আট বিচারপতির মধ্যে সাতজন হানের পক্ষে রায় দেন। ফলে তিনি পুনরায় ভারপ্রাপ্ত প্রেসিডেন্টের দায়িত্ব গ্রহণ করেছেন।

প্রসঙ্গত, গতবছর ডিসেম্বর মাসে দক্ষিণ কোরিয়ায় সামরিক আইন জারির পর দেশজুড়ে তীব্র রাজনৈতিক অস্থিরতা দেখা দেয়। তখনকার প্রেসিডেন্ট ইউন সুক ইওল দাবি করেছিলেন যে, বিরোধীরা উত্তর কোরিয়ার মদতে সরকার উৎখাতের ষড়যন্ত্র করছে। যার ফলে দেশকে ‘কমিউনিস্ট আগ্রাসন’ থেকে রক্ষা করতে সামরিক আইন প্রয়োজন বলে দাবি ওঠে। তবে ব্যাপক বিরোধিতার মুখে মাত্র ছয় ঘণ্টার মধ্যেই সেই আইন প্রত্যাহার করা হয়।

আরও পড়ুন: সাইবার হামলার শিকার ইউক্রেন রেল! বন্ধ অনলাইন টিকিট বুকিং

এরপর, রাষ্ট্রবিরোধী কর্মকাণ্ডে যুক্ত থাকার অভিযোগে ১৫ জানুয়ারি প্রেসিডেন্ট ইওলকে গ্রেফতার করা হয়। ভারপ্রাপ্ত প্রেসিডেন্টের দায়িত্ব দেওয়া হয় প্রধানমন্ত্রী হান ডাক-সুকে। কিন্তু মাত্র কয়েক দিনের মধ্যেই তাঁকে বরখাস্ত করা হয়। কারণ তিনি সাংবিধানিক আদালতে বিচারপতি নিয়োগে বিরোধীদের সঙ্গে মতবিরোধে জড়ান।

তবে সোমবার আদালতের রায়ে হানের ইমপিচমেন্ট বাতিল হয়ে যায়। কোরিয়ার সংবাদমাধ্যম জানিয়েছে, আটজন বিচারপতির মধ্যে সাতজন এই সিদ্ধান্তের পক্ষে রায় দেন, যা হানকে আবার দায়িত্ব ফিরে পেতে সাহায্য করেছে। এখন, রাজনৈতিক অস্থিরতার পরও হানের ফের দায়িত্ব নেওয়া দক্ষিণ কোরিয়ার প্রশাসনে স্থিতিশীলতা ফেরাবে কি না, তা নিয়ে চলছে তুমুল চর্চা।